NÁRODNÁ RADA SLOVENSKEJ REPUBLIKY

VIII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu: 956/2023

**1654a**

# I n f o r m á c i a

**výborov Národnej rady Slovenskej republiky o výsledku prerokovania** **návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony (tlač 1654) vo výboroch Národnej rady Slovenskej republiky v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Národná rada Slovenskej republiky uznesením č. 2263 z 16. mája 2023 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony (tlač 1654) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet,
* Ústavnoprávnemu výboru Národnej rady Slovenskej republiky.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

* + - 1. Odporúčanie pre Národnú radu Slovenskej republiky návrh **schváliť:**
* **Výbor** Národnej rady Slovenskej republiky **pre financie a rozpočet** (uzn. č. 472 zo dňa6. júna 2023)
1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi:**
* **Ústavnoprávny výbor** Národnej rady Slovenskej republiky (uzn. č. 760 zo dňa 8. júna 2023)

**IV.**

Z uznesenia výboru Národnej rady Slovenskej republiky uvedeného pod bodom III. tejto správy vyplývajú pozmeňujúce a doplňujúce návrhy:

1. **V čl. I, 1. bode**, § 4 ods. 1 písm. a) sa slová „ak sa príjmy podľa § 8 ods. 1 písm. t) nezahŕňajú“ nahrádzajú slovami „okrem príjmov podľa § 8 ods. 1 písm. t), ktoré sa zahŕňajú“.

Pozmeňujúci návrh precizuje navrhované znenie tak, aby bolo zrejmé, ktorý druh príjmov netvorí základ dane.

**Ústavnoprávny výbor NR SR**

1. **V čl. I, 3. bode**, § 8 ods. 3 sa slová „podľa § 8 ods. 1 písm. d) a e) sa zahŕňa zdaniteľný príjem“ nahrádzajú slovami „sa zahŕňa zdaniteľný príjem podľa odseku 1 písm. d) a e)“.

Pozmeňujúci návrh legislatívno-technicky upravuje použitý vnútorný odkaz a zároveň pojmovo koriguje citované ustanovenie v zmysle platného znenia napr. § 8 ods. 2 až 4 zákona č.  595/2003 Z. z.

**Ústavnoprávny výbor NR SR**

1. **V čl. I, 3. bode**, § 8 ods. 3 sa slovo „uskutočneného“ nahrádzajú slovom „uskutočnených“.

Pozmeňujúci návrh gramatickej povahy.

 **Ústavnoprávny výbor NR SR**

**V.**

**Návrh spoločnej správy, vrátane stanoviska gestorského výboru prerokoval Výbor Národnej rady Slovenskej republiky pre financie a rozpočet na 133. schôdzi dňa 13. júna 2023.**

**Stanovisko gestorského výboru, ani návrh spoločnej správy** Výboru Národnej rady Slovenskej republiky pre financie a rozpočet, **neboli schválené**, keďže návrh stanoviska gestorského výboru (**odporúča Národnej rade Slovenskej republiky predmetný návrh zákona schváliť s pozmeňujúcimi a doplňujúcimi návrhmi**) **nezískal súhlas potrebnej väčšiny členov** Výboru Národnej rady Slovenskej republiky pre financie a rozpočet.

Predseda Výboru Národnej rady Slovenskej republiky pre financie a rozpočet určil za spravodajcu výboru poslanca Národnej rady Slovenskej republiky **Tomáša Lehotského**, aby na schôdzi Národnej rady Slovenskej republiky informoval o výsledku rokovania výboru a navrhol Národnej rade Slovenskej republiky postup pri hlasovaní podľa príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky znení neskorších predpisov..

Bratislava 13. júna 2023

**Marián Viskupič, v.r.**

**predseda**

 **Výboru NR SR pre financie a rozpočet**